L'Institut de Medicina Legal i Ciències Forenses de Catalunya (IMLCFC), creat pel Decret 302/2001, de 20 de novembre, es posà en marxa el 3 de juny de 2002.
Es defineix com un òrgan tècnic al servei de l'Administració de justícia, adscrit al Departament de Justícia i dependent de la Secretaria de Relacions amb l'Administració de Justícia.
Des que es va crear, l'IMLCFC ha comportat un canvi substancial en l'organització i gestió de la medicina forense al nostre país.
Durant aquests anys, l'IMLCFC ha dut a terme el desplegament orgànic i funcional previst al Decret 411/2006, de 31 d'octubre, que n'aprova el Reglament, i ha seguit una línia de consolidació del desenvolupament i impuls de la recerca.
L'IMLCFC manté una estreta col·laboració amb les institucions sanitàries de Catalunya, així com amb les universitats i amb altres organismes de l'àmbit científic.
L'Institut de Medicina Legal i Ciències Forenses de Catalunya (IMLCFC) està integrat per un equip multidisciplinari de professionals relacionats amb les ciències forenses.
Tot i que la major part d'aquest personal l'integren metges especialitzats en la medicina forense, també hi treballen químics, biòlegs, psicòlegs, tècnics especialistes en patologia i personal d'infermeria.
A banda, dins l'IMLCFC hi trobem personal funcionari administratiu, documentalistes, informàtics i personal de manteniment, entre altres.
Les funcions que corresponen a l'Institut de Medicina Legal i Ciències Forenses de Catalunya (IMLCFC) són pericials, docents i de recerca.
L'IMLCFC auxilia els jutjats, tribunals, fiscalies i oficines del registre civil mitjançant la pràctica de proves pericials mèdiques, tant tanatològiques com clíniques i de laboratori, previstes a la normativa vigent de medicina forense, i d'altra banda, realitza activitats de docència i investigació relacionades amb la medicina forense en col·laboració amb les institucions sanitàries de Catalunya així com amb les universitats i amb altres organismes de l'àmbit científic.
Aquestes funcions es materialitzen en els següents serveis principals:
Practica autòpsies medicolegals i la resta d'activitats que s'hi relacionen, incloent els estudis antropològics, identificacions odontològiques, etc.
Realitza peritatges medicolegals, que comprèn la valoració genèrica de tota patologia clínica des del punt de vista medicoforense (valoració de dany corporal, exploracions psiquiàtriques i psicològiques), així com també l'assistència facultativa mèdica a detinguts.
Les funcions que corresponen a aquests dos serveis es porten a terme mitjançant les sis divisions que conformen l'estructura territorial de l'IMLCFC (Barcelona Ciutat i l'Hospitalet de Llobregat, Barcelona Comarques, Girona, Lleida, Tarragona i Terres de l'Ebre), al capdavant de les quals hi ha un subdirector.
Realitza anàlisis biològiques i toxicològiques de casos d'interès judicial per investigar la presència de drogues, alcohol, fàrmacs o tòxics a mostres obtingudes durant l'autòpsia o en l'exploració de persones vives (detinguts, víctimes de violència de gènere, etc.).
Igualment, investiga biològicament casos d'agressió sexual.
Mijtançant la Secció de Formació, Docència i Recerca Forense, i també la Comissió de Docència i Investigació s'elabora la proposta de programa anual de formació continuada, i els programes de recerca i desenvolupament realitzats pels professionals de l'IMLCFC o en col·laboració amb altres professionals externs.
L'IMLCFC té la seu central a l'Edifici G de la Ciutat de la Justícia i territorialment s'estructura en sis divisions, dues de les quals -Barcelona Ciutat i l'Hospitalet de Llobregat, i Barcelona Comarques- també tenen la seu en aquest mateix edifici.
Gran Via de les Corts Catalanes, 111, edifici G 08075 Barcelona
A més de la seu central i les seus de les divisions, hi ha metges forenses a cada partit judicial, on disposen de despatxos per al desenvolupament de les seves tasques.
Es pot consultar l'adreça dels edificis dels diferents partits judicials al directori de seus.
Trobareu la informació exacta de la seva ubicació dins l'edifici al directori de l'entrada, a l'oficina d'atenció al ciutadà o bé al deganat.